钦定古今图书集成/明伦汇编/官常典/第622卷 > 《再过超然台赠太守霍翔》前人
## 钦定古今图书集成/明伦汇编/官常典/第622卷 > 《再过超然台赠太守霍翔》前人

昔饮雩泉别常山，天寒岁在龙蛇间。山中儿童拍手
笑，问我西去何当还。十年不赴竹马约，扁舟独与渔
蓑闲。重来父老喜我在，扶挈老幼相遮攀。当时襁褓
皆七尺，而我安得留朱颜。问今太守为谁欤，护羌充
国鬓未斑。躬持斗酒劳行役，无复杞菊嘲寒悭。超然
置酒寻旧迹，尚有诗赋镵坚顽。孤云落日在马耳，照
耀金碧开烟鬟。郤淇自古北流水，跳波下濑鸣玦环。
愿公谈笑作石埭，坐使城郭生溪湾。